23.11.2022
ET
Euroopa Liidu Teataja
L 303/19
KOMISJONI DELEGEERITUD MÄÄRUS (EL) 2022/2291, 8. september 2022, millega muudetakse Euroopa Parlamendi ja nõukogu määruse (EL) 2019/1021 (püsivate orgaaniliste saasteainete kohta) I lisa heksaklorobenseeni osas (EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut, võttes arvesse Euroopa Parlamendi ja nõukogu 20. juuni 2019. aasta määrust (EL) 2019/1021 püsivate orgaaniliste saasteainete kohta, (1) eriti selle artikli 15 lõiget 1, ning arvestades järgmist: (1)
Määrusega (EL) 2019/1021 rakendatakse liidu võetud kohustused, mis tulenevad püsivate orgaaniliste saasteainete Stockholmi konventsioonist (2) ja 1979. aasta piiriülese õhusaaste kauglevi konventsiooni protokollist püsivate orgaaniliste saasteainete kohta (3).
(2)
Vastavalt määruse (EL) 2019/1021 artikli 3 lõikele 1 on kõnealuse määruse I lisas loetletud ainete tootmine, turuleviimine ja kasutamine eraldi, segudes või toodetes keelatud, kui määruse artiklist 4 ei tulene teisiti.
(3)
Heksaklorobenseen on loetletud määruse (EL) 2019/1021 I lisas, ilma et selle suhtes kohaldataks tahtmatu jälgsaaste piirnormi.
(4)
Määruse (EL) 2019/1021 artikli 15 lõikega 1 on komisjonile antud õigus võtta vastu delegeeritud õigusakte I lisa kannete muutmiseks, et kohandada neid teaduse ja tehnika arenguga.
(5)
Komisjon on kindlaks teinud, et heksaklorobenseeni esineb lisandina mõnedes ainetes, segudes ja toodetes, sealhulgas pestitsiidides, klooritud lahustites, trükivärvides, pinnakattevahendites, värvides ja toonerites, puidukait­ sevahendites, tekstiilides ja plastides.
(6)
Õigusliku selguse huvides ja täitmise tagamise lihtsustamiseks seoses tahtmatu jälgsaastena heksaklorobenseeni sisaldavate ainete, segude või toodete kasutamisega tuleks heksaklorobenseeni puhul kehtestada tahtmatu jälgsaaste piirnorm 10 mg/kg (0,001 massiprotsenti).
(7)
Määrust (EL) 2019/1021 tuleks seetõttu vastavalt muuta,
ON VASTU VÕTNUD KÄESOLEVA MÄÄRUSE:
Artikkel 1 Määruse (EL) 2019/1021 I lisa muudetakse vastavalt käesoleva määruse lisale.
Artikkel 2 Käesolev määrus jõustub kahekümnendal päeval pärast selle avaldamist Euroopa Liidu Teatajas.
(1) ELT L 169, 25.6.2019, lk 45.
(2) ELT L 209, 31.7.2006, lk 3.
(3) ELT L 81, 19.3.2004, lk 37.